L-Ewwel Pitazz – Paragrafi 481-490 Kważi kull festa tal-Knisja tagħtini għarfien iktar fil-fond ta' Alla u grazzja speċjali. Għal din ir-raġuni nħejji ruħi għal kull festa u ningħaqad mill-qrib mal-Ispirtu tal-Knisja. X'hena li tkun bint fidila tal-Knisja! Kemm inħobb il-Knisja Mqaddsa u lil dawk kollha li jgħixu fiha! Inħares lejhom bħala membri ħajjin ta' Kristu, li Hu r-Ras tagħhom. Naqbad bl-imħabba flimkien ma' dawk li jħobbu; inbati flimkien ma' dawk li jbatu. Id-diqa tikkunsmani meta nara lil dawk li huma berdin u m'għandhom l-ebda sens ta' gratitudni; u mbagħad nipprova jkolli mħabba hekk kbira għal Alla li tpattilu għal dawk li ma jħobbuhx, dawk li lis-Salvatur tagħhom juruh ingratitudni mill-agħar. O Alla tiegħi, jiena nagħraf il-missjoni tiegħi fil-Knisja Mqaddsa. Nagħmel sforz kontinwu sabiex nitlob ħniena għad-dinja. Ningħaqad ma' Ġesu' mill-qrib u noqgħod quddiemu bħala sagrifiċċju ta' tpattija għad-dinja. Alla ma jgħidli le għal xejn meta nitolbu bil-vuċi ta' Ibnu. Is-sagrifiċċju tiegħi m'hu xejn fih innifsu, imma meta jiena ngħaqqdu mas-sagrifiċċju ta' Ġesu' Kristu, isir qawwi għall-aħħar u għandu l-qawwa li jtaffi l-korla divina, Alla jħobbna f'Ibnu; il-Passjoni ħarxa tal-Iben ta' Alla l-ħin kollu twarrab il-korla ta' Alla. O Alla tiegħi, kemm nixtieq li l-erwieħ isiru jafuk u jintebħu li Int ħlaqthom mill-imħabba Tiegħek bla tarf. O Ħallieq u Mulej tiegħi, qiegħda nħoss li sejra nneħħi l-velu tas-sema sabiex l-art ma tiddubitax mit-tjubija Tiegħek. Agħmel minni, Ġesu', offerta safja u li tingħoġob quddiem Wiċċ Missierek, Ġesu', ibdilni – imsejkna u midinba kif jiena – fik stess (għax Int tista' tagħmel kollox), u agħtini lill-Missier Etern Tiegħek. Irrid insir ostja sagrifikata quddiemek, imma ostja ordinarja quddiem in-nies. Irrid li l-fwieħa tas-sagrifiċċju tiegħi tkun taf biha Inti biss. O Alla Etern, nar li ma jintefiex ta' supplika għall-ħniena Tiegħek, qed jaqbad ġewwa fija. Naf u qiegħda nifhem li dan huwa xogħli, hawnhekk u fl-eternita'. Inti stess għidtli nitkellem dwar din il-ħniena kbira u dwar it-tjubija Tiegħek. Darba waħda fhimt kemm jiddispjaċih Alla meta Hu jara att li jkun jidher li m'għandux intenzjoni tajba, ikun kemm ikun ta' min ifaħħru. Atti bħal dawn iktar iħajjru lil Alla jikkastiga milli jippremja. Jalla atti bħal dawn ikunu ftit f'ħajjitna, ftit kemm hu possibli; fil-fatti, fil-ħajja reliġjuża, lanqas biss m'għandhom jeżistu. Naċċetta l-ferħ jew it-tbatija, it-tifħir jew l-umiljazzjoni bl-istess dispożizzjoni. Niftakar li kemm il-waħda u kemm l-oħra, it-tnejn li huma jgħaddu. X'jimpurtani x'jgħidu n-nies fuqi? Jiena ili li ċaħħadt lili nnifsi minn dak kollu li għandu x'jaqsam ma' persunti. Ismi huwa ostja – jew sagrifiċċju, mhux bil-kliem imma bil-fatti – filli jiena niżvojta lili nnifsi u nsir bħalek fuq is-Salib, O Ġesu' twajjeb, Mgħallem tiegħi! Ġesu', meta Inti tiġi għandi fit-Tqarbin Imqaddes, Inti li flimkien mal-Missier u mal-Ispirtu s-Santu ndenjajt ruħek li tiġi tgħammar fil-ġenna żgħira ta' qalbi, nipprova nżommlok kumpanja matul il-ġurnata, ma nħallikx waħdek lanqas għal waqt wieħed. Għalkemm inkun fil-kumpanija ta' nies oħrajn jew flimkien mat-tfajliet tagħna, li nieħdu ħsiebhom, qalbi dejjem tibqa' maqgħuda flimkien Miegħu. Meta nkun rieqda, noffrilu kull taħbita ta' qalbi; meta nqum, nintilef fih mingħajr ma ngħid kelma waħda. Meta nqum, nadura s-Santissma Trinita' għal ftit u nrodd ħajr lil Alla li reġa' tani jum ieħor, sabiex il-misteru tal-inkarnazzjoni ta' Ibnu jkun jista' jerġa' jtenni ruħu fija, u sabiex għal darb'oħra l-Passjoni ħarxa Tiegħu tkun tista' terġa' sseħħ quddiem għajnejja. Jiena mbagħad nipprova nagħmilhielu iktar faċli lil Ġesu' li jgħaddi permezz tiegħi għand erwieħ oħra. Immur kullimkien ma' Ġesu'; il-Preżenza Tiegħu takkumpanjani kullimkien. Fit-tbatijiet tar-ruħ jew tal-ġisem, jiena nipprova nżomm is-skiet, għax imbagħad l-ispirtu tiegħi jikseb s-saħħa li toħroġ mill-Passjoni ta' Ġesu'. Inżomm dejjem quddiem għajnejja Wiċċu mimli tbatija, abbużat u sfigurat, il-Qalb divina Tiegħu minfuda bi dnubietna u l-aktar bl-ingratitudni tal-erwieħ magħżulin. Darbtejn ġejt imħeġġa nħejji ruħi għat-tbatijiet li kienu qegħdin jistennewni f'Varsavja. L-ewwel twissija ngħatatli b'mod interjuri minn vuċi li smajt, u t-tieni waħda seħħet waqt il-Quddiesa. Qabel l-elevazzjoni, jiena rajt lill-Mulej Ġesu' fuq is-Salib, u Hu qalli, Ħejji ruħek għat-tbatijiet. Irringrazzjajt lill-Mulej għall-grazzja ta' din it-twissija u għidtlu, "Jiena żgur minix sejra nbati aktar minnek, Salvatur tiegħi." Imma jiena ħadtha bis-serjeta' u bqajt insaħħaħ lili nnifsi permezz tat-talb u t-tbatijiet żgħar sabiex inkun kapaċi nissaporti meta jaslu dawk ikbar. 19 ta' Ottubru 1935 Vjaġġ minn Vilnius sa Krakovja għal Irtir ta' Tmint Ijiem. Il-Ġimgħa filgħaxija waqt ir-Rużarju, x'ħin kont qiegħda naħseb dwar il-vjaġġ tal-għada u dwar l-importanza tal-affari li jiena kelli nippreżenta quddiem Patri Andrasz, qabadni l-biża' x'ħin rajt l-miżerja u n-nuqqas ta' kapaċita' tiegħi, u l-kobor tal-biċċa xogħol ta' Alla. Mgħaffġa b'din it-tbatija, issottomettejt ruħi għar-rieda ta' Alla. F'dak il-waqt, rajt lil Ġesu', liebes libsa kulur jgħajjat, maġenb il-ġinokkjatur tiegħi. Huwa qalli, Għaliex qiegħda tibża' tagħmel ir-rieda Tiegħi? Mela Jiena minix ser ngħinek bħalma għamilt s'issa? Tenni kull waħda mit-talbiet Tiegħi lil dawk li jirrapreżentawni fl-art, imma agħmel biss dak li huma jgħidulek tagħmel. Ma' dan il-kliem, daħlet ċerta saħħa ġewwa ruħi. L-għada filgħodu, jiena rajt lill-Anġlu Kustodju tiegħi, li akkumpanjani matul il-vjaġġ sa Varsavja. Huwa għeb meta aħna dħalna l-kunvent. Filwaqt li konna għaddejjin ħdejn il-kappella ċkejkna biex immorru nsellmu lis-superjuri, ħatfitni l-preżenza ta' Alla, u l-Mulej imlieni bin-nar ta' mħabbtu. F'mumenti bħal dawn, jiena dejjem inkun nista' nifhem aħjar l-kobor tal-Majesta' Tiegħu. Meta poġġejtna bilqiegħda fil-postijiet tagħna fuq it-tren minn Varsavja sa Krakovja, għal darb'oħra rġajt rajt lill-Anġlu Kustodju tiegħi maġenbi. Kien mitluf fit-talb u fil-kontemplazzjoni ta' Alla, u segwejtu bil-ħsibijiet tiegħi. Meta wasalna fid-daħla tal-kunvent, hu għeb minn quddiemi.
Djarju ta' Swor Fawstina – L-1 Pitazz (par.481-490)